9. ΑΠΟΦΑΣΙΣ ΥΠΟΥΡΓΩΝ ΣΥΝΤΟΝΙΣΜΟΥ ΟΙΚΟΝΟΜΙΚΩΝ ΚΑΙ ΕΜΠΟΡΙΟΥ Αριθ. Ε. 13760/368 της 20/31 Δεκ. 1961  (ΦΕΚ Β΄ 472) Περί εισαγωγής άνευ συναλλαγματικών διατυπώσεων των εκποιουμένων ως αζητήτων εμπορευμάτων. Έχοντες υπ’ όψιν τας διατάξεις α)του Α.Ν. 1960/39 «περί ρυθμίσεως του εισαγωγικού και εξαγωγικού Εμπορίου», β)του Ν.Δ. 480/1947 «περί συστάσεως Διοικήσεως Εξωτερικού Εμπορίου» και γ)την ανάγκην της ομοιομόρφου ρυθμίσεως από συναλλαγματικής πλευράς της εισαγωγής των ως αζητήτων εκποιουμένων εμπορευμάτων παρά των τελωνειακών αρχών του Κράτους, του Ο.Λ.Π. κλπ., αποφασίζομεν: Ι.Εγκρίνομεν, όπως, η εισαγωγή των παρά των τελωνειακών αρχών του Κράτους, του Οργανισμού Λιμένος Πειραιώς (Δ/νσεως Ελευθέρας Ζώνης), της Ελευθέρας Ζώνης Λιμένος Θεσσαλονίκης και της Προνομιούχου Ανωνύμου Εταιρείας Γενικών Αποθηκών κηρυχθέντων ή κηρυσσομένων και εκποιουμένων ως αζητήτων εμπορευμάτων κατά τας ισχυούσας σχετικάς διατάξεις ενεργήται ελευθέρως, άνευ τηρήσεως των συναλλαγματικών και των περί περιορισμών εισαγωγής διατυπώσεων, δι’ άπαντα τα είδη, πλην των εκάστοτε περιλαμβανομένων εις τον πίνακα Α΄ της υπ’ αριθ. 46600/14.9.1961 αποφάσεως του Συμβουλίου Εξωτερικού Εμπορίου, η παράδοσις των οποίων θα γίνεται ειδικής αδείας του Υπουργείου τούτου. ΙΙ.Το εκ των εκποιουμένων ως αζητήτων εμπορευμάτων τυχόν απομένον υπόλοιπον εκπλειστηριάσματος, μετ’ αφαίρεσιν των προνομιακώς παρακρατουμένων εξόδων, αποδίδεται εις τον δικαιούμενον προς απόληψιν, επί τη προσαγωγή νομίμου τίτλου αποδεικτικού της κυριότητος. ΙΙΙ.Αι υπ’ αριθ. Τ. 4907/2.8.51 (Φ.Ε.Κ. 138/Β/ 1951) και Ε. 19429/18.9.1953 (Φ.Ε.Κ. 223/Β/1953) αποφάσεις ημών καταργούνται. Η παρούσα δημοσιευθήτω δια της Εφημερίδος της Κυβερνήσεως. 